# Joaquim Dolz Mestre

Joaquim Dolz Mestre (Morella, 12 d'abril de 1957) és una figura clau en el camp de l'aprenentatge de llengües i de la didàctica, en especial per la seva contribució a l'interaccionisme sociodiscursiu. És professor honorari al Departament de Ciències de l'Educació de la Universitat de Ginebra i membre del grup de recerca GRAFE.

## Biografia

Va iniciar els seus estudis amb una Llicenciatura en Ciències de l’Educació a la Universitat Autònoma de Barcelona (1979), seguida d’un màster en didàctica de les llengües (1981) i un doctorat a la Universitat de Ginebra (Suïssa) (1990) i un postdoctorat a la Universitat Charles-de-Gaulle de Lilla (França). El seu primer treball va consistir en la participació en una campanya d’alfabetització a la parròquia de Santiago de Arcos a Galícia els anys 1973 i 1974, però fonamentalment la seva activitat professional i acadèmica es desenvolupa a Suïssa.
L'interaccionisme sociodiscursiu (ISD), paradigma de les seues recerques, sosté que el llenguatge es desenvolupa a través de les interaccions socials fonamentades en els discursos i les llegües, evitant el terme llengua materna per consideracions inclusives i de gènere. Advocant pel plurilingüisme a l’escola, Joaquim Dolz critica la simplificació dels conceptes de primera, segona i tercera llengua basant-se en la complexitat del repertori lingüístic dels alumnes i la realitat del multilingüisme social.
Els seus estudis en ensenyament de llengües, en companyia dels de companys seus de l’ISD com Jean-Paul Bronckart (que va ser el seu director de tesi) o Bernard Schneuwly, són molt coneguts en particular als països francòfons, a Espanya i al Brasil. De fet, Dolz va participar en el disseny de l'Olimpíada da Língua Portuguesa de la Fundació Itaú, destinada a la lluita contra l'iletrisme. Juntament amb Schneuwly, és autor de Gêneros orais e escritos na escola, un dels llibres de didàctica de les llengües més llegits al Brasil.
Amb Valéria Gomes i Aúrea Zavan és líder del grup de recerca internacional HisTel, que reuneix investigadors de sis països i deu universitats i que investiga sobre la historicitat dels gèneres de text i llur ensenyament. Les seves recerques en enginyeria didàctica i sobre els gèneres orals i escrits i la formació del professorat han influït profundament en la pràctica educativa, no només a Suïssa sinó també en contextos com el País Valencià, el País Basc o Andorra, on s'ha implementat l'ensenyament plurilingüe i la coformació docent en un marc inclusiu i multilingüe.
Joaquim Dolz reflexiona sobre els reptes i oportunitats que presenten les tecnologies de la informació i la comunicació (TIC) per a l'ensenyament i l'aprenentatge de llengües. Destaca la necessitat d'investigar els nous gèneres de text multimodals i les seves implicacions didàctiques, així com la importància de mantenir un enfocament crític davant l'ús de les TIC en l'educació, sempre prioritzant la interacció humana i el treball sobre el llenguatge.

## Obra publicada

* Schneuwly, B. i Dolz, J. (2004) Gêneros orais e escritos na escola. Campinas: Mercado das Letras.
* Schneuwly, B. i Dolz, J. (2009) Des objets enseignés en classe de français. Rennes: Presses Universitaires de Rennes.
* Dolz, J. i Schneuwly, B. (2006). Per a un ensenyament de l’oral. Iniciació als gèneres formals a l’escola. València: IIFV.
* Dolz, J., Lima, G. i Zani, J. (2022). “Plurilinguismo e multimodalidade no ensino de poesia visual: análise de uma videoaula em libras”. Linguagem em (Dis)curso, 22, 147-162.
* Dolz, J. i Gagnon, R. (2018) Former les enseignants à la production écrite. Lille: Presses du Septentrion.
* Aeby-Daghé, S., Bulea-Bronckart, E., Cordeiro, S. G., Dolz, J., Leopoldoff, I. Monnier, A., Ronveaux, Ch. Verdine, B. (2019). Didactique du français et construction d’une discipline scientifique. Dialogues avec Bernard Schneuwly. Lille: Presses du Septentrion.

## Referències

* ↑ Pereira da Silva, Alessandra Augusta; Ribeiro da Silva, Carla Messias «Joaquim Dolz: A pesquisa, uma necessidade para os professores de língua». Revista NUPEM. Universitat Estatal de Paraná, 4, 7, 24-02-2017, pàg. 11–22. DOI: 10.33871/nupem.v4i7.112. ISSN: 2176-7912.
* 1 2 Navarro, Paula «Entrevista con Joaquim Dolz: “En cada género y en cada situación hay dimensiones de la oralidad que merecen ser trabajadas”». Oralidad-es, 9, 30-06-2023, pàg. 1–11. DOI: 10.53534/oralidad-es.v9a1. ISSN: 2539-4932.
* ↑ «Solasaldiak» (en basc). Eusko Ikaskuntza, 16-06-2006. [Consulta: 9 abril 2024].
* 1 2 Montaner, Rafel. «Joaquim Dolz: "En ningún país los padres deciden qué porcentaje de enseñanza se da en cada lengua"» (en castellà). Levante, 08-01-2018. [Consulta: 9 abril 2024].
* 1 2 Machado, Anna Rachel «Para (re)pensar o ensino de gêneros» (en portuguès brasiler). Calidoscópio, 2(1), 27-05-2021, pàg. 17–28.
* ↑ de Oliveira Rangel, Egon; Marcondes Garcia, Ana Luiza «A Olimpíada de Língua Portuguesa e os caminhos da escrita na escola pública: uma introdução» (en portuguès). Cadernos Cenpec, 2, 1, 20-08-2012. DOI: 10.18676/cadernoscenpec.v2i1.90. ISSN: 2237-9983.
* 1 2 Ivantes Braz, Camille Roberta; Lima de Araújo, Everaldo; Lenhardt, Jordana «Entrevista com Joaquim Dolz, professor da Universidade de Genebra» (en portuguès). Palimpsesto. Universitat Estatal de Rio de Janeiro, 16, 25, 22-12-2017, pàg. 355–367. ISSN: 1809-3507.
* ↑ «Joaquim Dolz Mestre» (en castellà). Euskonews. [Consulta: 9 abril 2024].
* ↑ «Séquence didactique à l'oral et TIC : comment mieux identifier les réels besoins d'apprentissage des élèves?» (en francès canadenc). Association québécoise des professeur.e.s de français, 12-01-2017. [Consulta: 9 abril 2024].
* ↑ Figueiredo-Gomes, João Bosco; Gomes de Souza, Arisberto «Uma reflexão didática acerca da distribuição de gêneros textuais para o ensino fundamental» (en portuguès). Linha D'Água, 28, 2, 01-12-2015, pàg. 44–66. DOI: 10.11606/issn.2236-4242.v28i2p44-66. ISSN: 2236-4242.

## Enllaços externs

* Totes les publicacions científiques de Joaquim Dolz, consultables en el repositori de la Universitat de Ginebra.